Dôvodová správa

Všeobecná časť
          
Cieľom navrhovanej právnej úpravy novelizácie zákona č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o zmene a doplnení niektorých zákonov je zmeniť ustanovenie o predpisovaní a výdaji náhradného generického lieku. Inou formou sa ustanovuje povinnosť lekárom a lekárnikom poskytovať pacientom informácie o náhradných generických liekoch. Lekárnikom sa umožňuje v širšom rozsahu vydať  náhradný generický liek, ak s tým súhlasí predpisujúci lekár a pacient.
Návrh zákona vypúšťa ustanovenia v trinástej časti o dohľade nad poskytovaním lekárenskej starostlivosti, vzhľadom na to, že časť kompetencií prislúcha Štátnemu ústavu pre kontrolu liečiv  a časť kompetencií prechádza komplexne do novely zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.
Zákon sa dopĺňa z podnetu pripomienkujúcich orgánov v rámci medzirezortného pripomienkového konania o úpravu prevodu registrácie lieku na iného držiteľa povolenia na uvedenie lieku na trh. 
Súčasťou obsahu návrhu je splnomocňovacie ustanovenie na vydanie všeobecne záväzného právneho predpisu, v ktorom sa uvedú podrobnosti postupu povoľovania použitia neregistrovaného lieku podľa § 20 ods. 2 písm. b) a určovania ich úhrady na základe verejného zdravotného poistenia. 
Navrhuje sa vypustenie ustanovenia, podľa ktorého držiteľ povolenia na poskytovanie lekárenskej starostlivosti vo verejnej lekárni môže zriadiť len jednu verejnú lekáreň a jednu pobočku verejnej lekárne.
Článok II novelizuje zákon o správnych poplatkoch. Zavádzajú sa správne poplatky za prevod registrácie humánneho lieku a veterinárneho lieku.

Návrh zákona nemá finančný, ekonomický a environmentálny vplyv ani vplyv na zamestnanosť. 
       Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.
      Návrh novely zákona si nevyžiada zvýšené nároky na štátny rozpočet, ani na rozpočty obcí, či verejnoprospešných inštitúcií, ani nezakladá požiadavky na pracovné sily, či organizačné zabezpečenie.